b'\n_START_ARTICLE_\nJean-Baptiste Bouvet de Lozier\n_START_SECTION_\nNuoruus\n_START_PARAGRAPH_\nBouvet syntyi Pleudihen-sur-Rancessa vuonna 1705, mutta j\xc3\xa4i orvoksi jo nuorena. H\xc3\xa4nen is\xc3\xa4ns\xc3\xa4 oli toiminut kuninkaallisen neuvoston lakimiehen\xc3\xa4.\n_START_SECTION_\nTutkimusmatkat etel\xc3\xa4isill\xc3\xa4 merialueilla\n_START_PARAGRAPH_\nBouvet opiskeli Pariisissa ja sai paikan Ranskan It\xc3\xa4-Intian kauppakomppaniasta. H\xc3\xa4n oli vuoteen 1731 menness\xc3\xa4 noussut luutnantiksi. H\xc3\xa4n oli kiinnostunut Binot Paulmier de Gonnevillen mantereesta, jonka t\xc3\xa4m\xc3\xa4 oli v\xc3\xa4itt\xc3\xa4nyt l\xc3\xb6yt\xc3\xa4neens\xc3\xa4 matkallaan 1500-luvun alussa. Gonneville v\xc3\xa4itti asuneensa kuuden kuukauden ajan kaukaisessa etel\xc3\xa4isess\xc3\xa4 maassa, jonka ilmasto oli viihtyis\xc3\xa4 ja ihmiset yst\xc3\xa4v\xc3\xa4llisi\xc3\xa4. Bouvet uskoi, ett\xc3\xa4 Gonnevillen l\xc3\xb6yt\xc3\xa4m\xc3\xa4 maa oli Hyv\xc3\xa4ntoivonniemen etel\xc3\xa4puolella. H\xc3\xa4n esitteli kauppakomppianian johdolle vuosina 1733, 1735 ja 1737 suunnitelmansa. H\xc3\xa4n yritti vakuuttaa johtokuntaa siit\xc3\xa4, ett\xc3\xa4 tukikohdan perustaminen etel\xc3\xa4iselle merelle olisi kauppakomppanian kannalta t\xc3\xa4rke\xc3\xa4\xc3\xa4._NEWLINE_Ranskan It\xc3\xa4-Intian kauppakomppania suostui l\xc3\xa4hett\xc3\xa4m\xc3\xa4\xc3\xa4n Bouvet\xe2\x80\x99n tutkimusmatkalle ja antoi t\xc3\xa4lle Aigle- ja Marie-nimiset fregatit. Bouvet l\xc3\xa4hti matkaan hein\xc3\xa4kuussa 1738 Lorientista ja suuntasi ensin matkansa Brasiliaan. Sielt\xc3\xa4 retkikunta jatkoi Patagonian suuntaan ja l\xc3\xa4hti ylitt\xc3\xa4m\xc3\xa4\xc3\xa4n Hyv\xc3\xa4ntoivonniemen korkeudella Atlantia. Alukset liikkuivat sahalaitakuviota yli Atlantin 44. ja 55. leveyspiirin v\xc3\xa4lill\xc3\xa4._NEWLINE_Bouvet\xe2\x80\x99n retkikunta havaitsi 1. tammikuuta 1739 tuntemattoman maan tihe\xc3\xa4n sumun takaa. He yrittiv\xc3\xa4t p\xc3\xa4\xc3\xa4st\xc3\xa4 l\xc3\xa4hemm\xc3\xa4ksi saarta, mutta sumu, tuuli, j\xc3\xa4\xc3\xa4 ja miehist\xc3\xb6n v\xc3\xa4symys estiv\xc3\xa4t l\xc3\xa4hemm\xc3\xa4n tutustumisen alueeseen, eiv\xc3\xa4tk\xc3\xa4 he pystyneet p\xc3\xa4\xc3\xa4ttelem\xc3\xa4\xc3\xa4n, kuuluiko heid\xc3\xa4n n\xc3\xa4kem\xc3\xa4ns\xc3\xa4 niemi etel\xc3\xa4iseen mantereeseen vai saareen. Bouvet luovutti 12. tammikuuta. Heid\xc3\xa4n l\xc3\xb6yt\xc3\xa4m\xc3\xa4ns\xc3\xa4 saari tunnetaan nyky\xc3\xa4\xc3\xa4n nimell\xc3\xa4 Bouvet\xe2\x80\x99nsaari. Bouvet merkitsi kuitenkin saaren koordinaatit v\xc3\xa4\xc3\xa4rin, mink\xc3\xa4 takia sinne p\xc3\xa4\xc3\xa4stiin uudestaan vasta 1808, jolloin brittil\xc3\xa4iset hylkeenpyyt\xc3\xa4j\xc3\xa4t luulivat l\xc3\xb6yt\xc3\xa4neens\xc3\xa4 uuden saaren, vaikka he olivatkin p\xc3\xa4\xc3\xa4tyneet Bouvet\xe2\x80\x99nsaaren vesille.\n_START_SECTION_\nKuvern\xc3\xb6\xc3\xb6rin\xc3\xa4 Maskareeneilla\n_START_PARAGRAPH_\nBouvet meni naimisiin Ranskan It\xc3\xa4-Intian kauppakomppanian hallintohenkil\xc3\xb6n tytt\xc3\xa4ren kanssa ja sai vuonna 1751 paikan \xc3\x8ele Bourbonin (R\xc3\xa9union) kuvern\xc3\xb6\xc3\xb6rin. My\xc3\xb6hemmin h\xc3\xa4n siirtyi \xc3\x8ele de Francen (Mauritius) kuvern\xc3\xb6\xc3\xb6ksi. Molemmat saaret kuuluivat tuolloin kauppakomppanialle. Kuvern\xc3\xb6\xc3\xb6rin\xc3\xa4 Bouvet pyrki parantamaan saarten oloja. H\xc3\xa4n perusti v\xc3\xa4est\xc3\xb6rekisterin, kannusti katolisia l\xc3\xa4hetyssaarnaajia perustamaan poikakoulun ja rakennutti teit\xc3\xa4. H\xc3\xa4n my\xc3\xb6s kehitti kahvin, indigoiden, mulperipuiden ja muskottip\xc3\xa4hkin\xc3\xb6iden viljely\xc3\xa4. Lis\xc3\xa4ksi h\xc3\xa4n j\xc3\xa4rjesti puolustusta mahdollista brittien hy\xc3\xb6kk\xc3\xa4yst\xc3\xa4 varten._NEWLINE_Bouvet oli suosittu saarilla, ja kun h\xc3\xa4n pyysi vuonna 1756 mahdollisuutta palata takaisin Ranskaan, \xc3\x8ele de Francen asukkaat suostuttelivat h\xc3\xa4net j\xc3\xa4\xc3\xa4m\xc3\xa4\xc3\xa4n. Bouvet pysyi \xc3\x8ele de Francella vuoteen 1763, jolloin \xc3\x8ele Bourbon ja \xc3\x8ele de France siirrettiin kauppakomppanialta takaisin Ranskalle.\n_START_SECTION_\nViimeiset vuodet\n_START_PARAGRAPH_\nBouvet palasi Ranskaan joulukuussa 1763 ja sai aatelisarvon 1774. H\xc3\xa4n eli el\xc3\xa4m\xc3\xa4ns\xc3\xa4 viimeiset vuodet tilallaan Vaur\xc3\xa9alissa, Pariisin l\xc3\xa4hell\xc3\xa4. Siell\xc3\xa4 h\xc3\xa4n my\xc3\xb6s kuoli vuonna 1786.'